नई दिल्ली। ऑस्ट्रेलिया के खिलाफ इंग्लैंड ने मंगलवार देर शाम रनों का तूफान खडा करते हुए वनडे क्रिकेट का नया इतिहास रच दिया। नॉटिंघम में खेले गए तीसरे वनडे मैच में इंग्लिश टीम ने 481 रन बनाते हुए रिकॉर्ड बुक में नाम दर्ज कराया। दरअसल बल्लेबाजी के लिए अनुकूल पिच पर ऑस्ट्रेलिया के नए कप्तान टीम पैन ने पहले गेंदबाजी का फैसला लिया। जिसे इंग्लिश टीम ने पूरी तरह गलत साबित कर दिया। बेहतरीन फॉर्म में चल रहे जॉनी बेयरस्टो (139) और एलेक्स हेल्स (147) की तूफानी शतकीय पारी के बाद कप्तान इयोन मोर्गन की रिकॉर्डतोड़ धमाकेदार पारी की बदौलत इंग्लैंड ने 6 विकेट के नुकसान पर 481 रन बनाए। इंग्लैंड का यह स्कोर वनडे इतिहास की सबसे बड़ी पारी है। पहले सलामी बल्लेबाज जेसन रॉय और जॉनी बेयरस्टो ने ताबड़तोड़ शुरुआत करते हुए 159 रन की साझेदारी की। फ्लैट पिच और छोटी बाउंड्री लाइन का फायदा उठाते हुए दोनों के बीच पहले विकेट के लिए 159 रन की साझेदारी हुई।